ออมสินปล่อยกู้คืนสุข0.5%
ออมสินคืนความสุขลูกค้าเก่าให้กู้ไม่มีหลักประกัน ด้าน ธอส.เตรียมเงินกู้ล็อตใหม่ 5,000 ล้านบาท
29 ต.ค. 2565

ออมสินคืนความสุขลูกค้าเก่าให้กู้ไม่มีหลักประกัน ด้าน ธอส.เตรียมเงินกู้ล็อตใหม่ 5,000 ล้านบาท 
นายธัชพล กาญจนกูล รองผู้อำนวยการธนาคารออมสินอาวุโส รักษาการแทนผู้อำนวยการธนาคารออมสิน เปิดผลิตภัณฑ์ “สินเชื่อคืนความสุข” วงเงินกู้ไม่เกิน 1.5 หมื่นบาท คิดดอกเบี้ย 0.5% ต่อเดือน ระยะเวลาผ่อนชำระไม่เกิน 1 ปี ไม่ต้องใช้หลักประกัน โดยผู้กู้จะต้องเป็นลูกค้าสินเชื่อประเภทใดก็ได้ของธนาคารออมสินที่มีประวัติการชำระหนี้ดี 12 เดือนติดต่อกัน โดยธนาคารจะเปิดให้บริการตั้งแต่วันที่ 5 ม.ค. 2558 เป็นต้นไป 
“สินเชื่อประเภทนี้เป็นรูปแบบนาโนไฟแนนซ์ มีวงเงินกู้ที่พอเหมาะกับการใช้สอยอย่างประหยัดคุ้มค่า เพื่อนำไปใช้จ่ายในชีวิตประจำวัน บรรเทาภาวะค่าครองชีพสูงในขณะนี้ เชื่อว่าถ้าผู้กู้นำไปใช้จ่ายตามความจำเป็นและมีวินัยการใช้เงิน จะเป็นกลไกสำคัญที่ช่วยลดภาระหนี้สิน และภาพรวมของหนี้สินภาคครัวเรือนจะลดลงตามไปด้วย” นายธัชพล กล่าว
สำหรับผลดำเนินงานมาตรการกระตุ้นเศรษฐกิจของออมสินในปี 2557 ปรากฏว่า ในด้านสินเชื่ออนุมัติแล้วรวมทั้งสิ้น 1.51 หมื่นราย เป็นเงินกว่า 6,600 ล้านบาท ในจำนวนนี้เป็นสินเชื่อเพื่อช่วยกระตุ้นเศรษฐกิจ SMEs สุขใจ ราว 3,900 ราย คิดเป็นเงินกู้กว่า 5,000 ล้านบาท 
ด้าน นางอังคณา ปิลันธน์โอวาท ไชยมนัส กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธอส.เตรียมวงเงิน 5,000 ล้านบาท จัดทำสินเชื่อบ้านเป็นของขวัญปีใหม่ในโครงการ “สินเชื่ออัตราดอกเบี้ยพิเศษเพื่อเป็นของขวัญปีใหม่ 2558”
ทั้งนี้ จะคิดดอกเบี้ยพิเศษปีแรก 0.87% ต่อปี ปีที่ 2 ดอกเบี้ย 4.85% ต่อปี ส่วนปีที่ 3 จนถึงตลอดอายุสัญญา กรณีลูกค้าสวัสดิการ ดอกเบี้ย MRR-1.00% ต่อปี และลูกค้ารายย่อยทั่วไปอัตราดอกเบี้ย MRR-0.50% ต่อปี โดยให้วงเงินรายละไม่เกิน 2.5 ล้านบาท เริ่มตั้งแต่วันที่ 5 ม.ค.ปีหน้า 
“สินเชื่อดังกล่าวจะมีอัตราดอกเบี้ย 2 ปีแรก เฉลี่ยเพียง 2.86% ซึ่งธนาคารตั้งใจทำขึ้นตามนโยบายรัฐบาล เพื่อแบ่งเบาภาระค่าใช้จ่ายด้านที่อยู่อาศัย และเป็นของขวัญปีใหม่ ซึ่งจะช่วยให้ประชาชนโดยเฉพาะผู้ที่มีรายได้น้อยถึงปานกลางเข้าถึงสินเชื่อดังกล่าวได้ และช่วยสร้างโอกาสการมีที่อยู่อาศัยเป็นของตนเองได้ง่ายขึ้น” นางอังคณา กล่าว